b"\n_START_ARTICLE_\nEl somni de la dona del pescador\n_START_PARAGRAPH_\nEl somni de la dona del pescador (\xe8\x9b\xb8\xe3\x81\xa8\xe6\xb5\xb7\xe5\xa5\xb3 , Tako to ama) \xc3\xa9s una xilografia er\xc3\xb2tica del g\xc3\xa8nere ukiyo-e de l'\xc3\xa0lbum Kinoe no komatsu (\xe5\x96\x9c\xe8\x83\xbd\xe4\xbc\x9a\xe4\xb9\x8b\xe6\x95\x85\xe7\x9c\x9f\xe9\x80\x9a), realitzada l'any 1814 per l'artista japon\xc3\xa8s Hokusai._NEWLINE_L'obra representa una versi\xc3\xb3 par\xc3\xb2dica de la llegenda de Taishokan, representada durant el segle XVIII per artistes com Katsukawa Shunsh\xc3\xb4, Katsukawa Shunch\xc3\xb4 o Kitao Shigemasa. Hokusai es va basar en aquestes versions er\xc3\xb2tiques i par\xc3\xb2diques anteriors per aconseguir aquesta imatge, en qu\xc3\xa8 es representa una dona entrelligada sexualment per un parell de pops, el m\xc3\xa9s petit dels quals envolta amb un dels seus tentacles el mugr\xc3\xb3 de la dona i la besa, mentre el m\xc3\xa9s gran li fa un cunnilingus (o s'hi aparella de l'\xc3\xbanica manera que pot)._NEWLINE_Hokusai va crear El somni de la dona del pescador durat el per\xc3\xadode Edo, quan el xintoisme estava experimentant una renaixen\xc3\xa7a; aix\xc3\xb2 va influenciar l'animisme de l'obra i la juganera actitud envers la sexualitat. \xc3\x89s un celebrat exemple de shunga i ha estat replantejat per molts artistes japonesos ja des del segle XVIII. Es poden trobar diversos exemples similars en els netsuke japonesos, petites escultures tallades d'uns pocs cent\xc3\xadmetres d'al\xc3\xa7ada i sovint for\xc3\xa7a elaborades. Igualment, gr\xc3\xa0cies al fenomen del japonisme, aquesta estampa es va difondre per Europa i en gener\xc3\xa0 moltes noves versions a c\xc3\xa0rrec d'alguns dels principals artistes del 1900, com Rops, Rodin o Picasso._NEWLINE_En Images of the Floating World (Imatges del m\xc3\xb3n flotant) (1978), de Richard Lane, aquest gravat se l'anomena Bussejadora i pops, de la s\xc3\xa8rie Brots de pi jove (Kinoe no komatsu, 1814). Mathi Forrer, en Hokusai: Prints and Drawings (Hokusai: gravats i dibuixos) (1992), el titula Bussejadora de perles i dos pops, de Pins joves (Kinoe no komatsu), amb la mateixa data, 1814."